Tadapat babarapa riwayat nang balain tentang ampah kiblat wayah masa Muhammad di Mekkah (sawalum hijrah ka Madinah). Manurut sabuting riwayat (disambat oleh sejarawan Ibnu Jarir ath-Thabari wan ahli tafsir Al-Baidhawi), Muhammad sambahyang mahadap Kabah, sadangkan riwayat lain (jua disambat oleh ath-Thabari lawan Ahmad al-Baladzuri) manyambat bahwa wayah di Makkah sidin bakiblat ka Yerusalem. Ada jua riwayat (disambat dalam sirah karya Ibnu Hisyam) nang manyambat pada masa nitu, Muhammad salalu sambahyang sedemikian rupa jadinya sakalian mahadap Kabah wan Yerusalem. Damini umat Islam, baik Sunni maupun Syiah, sabarataan bakiblat ka Kabah. Sabuting pangacualian ganal dalam sejarah adalah bubuhan Qaramithah, sabuting aliran pacahan Syiah nang wayah tahun 930 sawat manyarang Kabah wan mancuntan batu Hajar Aswad matan Kabah ka pusat kakuasaannya di Al-Ahsa lawan niat manambai era hanyar dalam Islam.